**Moldova**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O palmă de lut cuprinde-nserarea,

se mișcă sub frunze un greier bolnav,

de muguri pătată pe-alocuri e zarea,

legenda se-ntinde pe plaiul moldav.

Un zimbru apare, copita lui scurmă

pământul cel rodnic și rupe din el,

urmează arcașii sălbatica urmă

țintind cu putere săgeata de fier.

Se-ntoarnă din matcă și râul cel negru

când moartea se-nfige cu dinții de ger,

e carnea în flăcări, un urlet funebru

trezește pădurea și luna din cer.

În ape se-aruncă, vârtejul așteaptă

să prindă în gheare un zimbru temut,

e Dragoș aproape și Molda mai latră

a strigăt, chemare... și-apoi a tăcut.

Un greier cortina o scutură verde,

e floare pe munte și muntele-i scut,

pădurea vuiește, în zare se pierde,

și Vodă privește Moldova tăcut!

Adina V.

10.09.2018